Του Λάμπρου Καραγεώργου

lkar@naftemporiki.gr

Την θεσμοθέτηση του πλοίου αντικατάστασης εξετάζει το Υπουργείο Ναυτιλίας και Νησιωτικής Πολιτικής προκειμένου να αντιμετωπίζονται περιπτώσεις «ακτοπλοϊκού αποκλεισμού» σαν αυτές της Σαμοθράκης.

Ο Υπουργός Ναυτιλίας, Γιάννης Πλακιωτάκης, κατέθεσε την συγκεκριμένη πρόταση στην χθεσινή σύσκεψη στο Μέγαρο Μαξίμου και εξέφρασε την ικανοποίηση του για την αποδοχή της, όπως και μιας σειρά άλλων προτάσεων που υιοθετήθηκαν από την κυβέρνηση η οποία κάλυψε πλήρως τους χειρισμούς του Υπουργείου Ναυτιλίας και Νησιωτικής Πολιτικής στο θέμα της Σαμοθράκης .

Οι βασικότερες προτάσεις που κατέθεσε ο κ. Πλακιωτάκης και έγιναν αποδεικτές ήταν οι εξής :

- Η βελτίωση του πλάνου προκήρυξης των αγόνων γραμμών με απώτερο στόχο την προσέλκυση νεότερων ηλικιακά πλοίων.

-Η θεσμοθέτηση, για πρώτη φορά, του πλοίου αντικατάστασης.

- Η δημιουργία νέας ακτοπλοϊκής γραμμής που θα συνδέει την Αλεξανδρούπολη με την Σαμοθράκη και την Λήμνο.

-Η άμεση χρηματοδότηση των εργασιών αποκατάστασης των λειτουργικών βαθών στα λιμάνια Καμαριώτισσας και Θερμών (αλιευτικό καταφύγιο).

Σύμφωνα με τα διαθέσιμα στοιχεία του ΥΝΑΝΠ σοβαρές εργασίες αποκατάστασης των λειτουργικών βαθών στο λιμάνι της Καμαριώτισσας ουδέποτε έχουν πραγματοποιηθεί εδώ και τουλάχιστον 30 χρόνια. Όσες εργασίες έγιναν κατά καιρούς δεν ήταν οι απαιτούμενες με αποτέλεσμα να μην δίδεται μια ουσιαστική λύση στο πρόβλημα.

Η αλλοίωση των βυθισμάτων του λιμένα με επιχωματώσεις και μπάζα έχει ως αποτέλεσμα να καθίσταται από προβληματική ως και πολύ επικίνδυνη η προσέγγιση των πλοίων στο μοναδικό λιμάνι της Σαμοθράκης.